
	Noteikumu (grozījumu) projekts
 Pielikuma saturu skatīt dokumentā
	Priekšlikums
Ierosinām Ministru kabineta 2005.gada 27.decembra noteikumu Nr.1032 “Noteikumi par budžetu ieņēmumu klasifikāciju” (turpmāk – MK noteikumi Nr. 1032) pielikumā “Budžetu ieņēmumu klasifikācija” papildināt budžetu ieņēmumu klasifikāciju 3.0. grupas 21.4.0.0. kodā “Pārējie 21.3.0.0.grupā neklasificētie iestāžu ieņēmumi par iestāžu sniegtajiem maksas pakalpojumiem un citi pašu ieņēmumi”, pilnveidojot iestāžu ieņēmumu detalizācijas pakāpi attiecībā uz ieņēmumiem no lietisko pierādījumu, arestētās mantas (citas kriminālprocesā izņemtās mantas) un administratīvo pārkāpumu lietās izņemtās mantas realizācijas pēc galīgā nolēmuma spēkā stāšanās dienas, ņemot vērā šādus apsvērumus:
          Ministru kabineta 2011. gada 27. decembra noteikumu Nr. 1025 “Noteikumi par rīcību ar lietiskajiem pierādījumiem un arestēto mantu” (turpmāk – MK noteikumi Nr. 1025) 13.4.apakšpunkts nosaka, ka Nodrošinājuma valsts aģentūra (turpmāk – Aģentūra) nodrošina, ka līdzekļus, kas gūti, realizējot lietisko pierādījumu, glabā deponēto līdzekļu kontā līdz galīgā nolēmuma pieņemšanai krimināllietā. MK noteikumu Nr.1025 48.punkts paredz, ka gadījumos, kad lietiskā pierādījuma īpašnieks nepārņem tam atdodamo lietisko pierādījumu vai iegādāto tās pašas sugas un tādas pašas kvalitātes priekšmetu lietiskā pierādījuma atlīdzināšanai, Aģentūrai līdzekļus, kas gūti, realizējot lietisko pierādījumu, ieskaitīt valsts pamatbudžeta ieņēmumos. Atbilstoši MK noteikumu Nr.1025 75. punktam Aģentūra ieskaita un glabā līdzekļus, kas gūti, realizējot arestēto mantu, šim mērķim atvērtā deponēto līdzekļu kontā līdz nolēmuma pieņemšanai krimināllietā par rīcību ar tiem.
          Ministru kabineta 2020.gada 30.jūnija noteikumu Nr.413 “Noteikumi par rīcību ar administratīvo pārkāpumu lietās izņemto mantu un dokumentiem” (turpmāk – MK noteikumi Nr. 413) 67.punkts paredz ieņēmumus, kas gūti, realizējot izņemto mantu, ieskaitīt deponēto līdzekļu kontā. Saskaņā ar MK noteikumu Nr.413 81. punktu, pēc tam kad stājies spēkā lēmums administratīvā pārkāpuma lietā, no ieņēmumiem, kas gūti, realizējot administratīvā pārkāpuma procesā sodītajai personai piederošo izņemto mantu, atskaita summu, kas nepieciešama ar izņemtās mantas nogādāšanu glabāšanai, glabāšanu un realizāciju saistīto izdevumu segšanai un noteiktā naudas soda samaksai.
          Šobrīd MK noteikumi Nr.1032 neparedz budžeta ieņēmumu klasifikācijas kodu ieņēmumu uzskaitei no lietisko pierādījumu, arestētās mantas un administratīvo pārkāpumu lietās izņemtās mantas realizācijas MK noteikumos Nr.1025 un MK noteikumos Nr.413 noteiktajā kārtībā. Lai Aģentūrai atvieglotu budžeta ieņēmumu klasifikācijas piemērošanu, ierosinām MK noteikumu Nr.1032 pielikumā izteikt 2.0. grupas 12.1.0.0. kodu “Ieņēmumi no valstij piekritīgās mantas realizācijas” papildināt ar vārdiem “ilietisko pierādījumu, arestētās mantas (citas kriminālprocesā izņemtās mantas) un administratīvo pārkāpumu lietās izņemtās mantas”, kā arī izskatīt iespēju paredzēt atsevišķu ieņēmumu kodu: "Ieņēmumi no lietisko pierādījumu, arestētās mantas (citas kriminālprocesā izņemtās mantas) un administratīvo pārkāpumu lietās izņemtās mantas realizācijas".

